Ermes di Colorêt
De Vichipedie, la enciclopedie libare dute in marilenghe.
Ermes di Colorêt (Colorêt di Montalban 28 di Març 1622 - Guriciz, Codroip 21 di Setembar 1692), nobil furlan, al servizi dal Granduche di Toscane e dal Imperadôr de Austrie. Al à partecipât ae Vuere dai Trente Agns come uficiâl imperiâl. Al à scrit plui di dusinte poesiis in marilenghe, che a dimostrin une grande fantasie leterarie e che a son esempli di poesie lizere e di passion. Al è stât un dai plui impuartants membris de famee dai Colorêt, parons dal omonim cjiscjel disore Udin.
Al nassè, ultin di sîs fîs, intal cjastiel dai Colorêts, dal cont Orazi e di Lucie di Porcie. Al mûr di litiasi, a Guricize, e il so cuarp al fo soterât a Colorêt te tombe di famee. Lu vaìrin i amîs in rimis mataranis.
Il cont Ermes al apartignive ae famee dai Siôrs di Waldsee, plantade in Friûl pôc daspò dal Mil dal baron Liobort, che al jere stât invistît de viscontee dal patriarcje Popon; il titul di cont di Colorêt lu veve atribuît il patriarcje Otobon a un dissendent di Liobort, il viscont Vielm, che al veve fat sù tal 1302 il cjastiel di Montalban e al veve inviâts doi ramaçs de nobile cjasade, un todesc e un furlan.
Indis |
[cambie] La infanzie
La male sorte i si tacà intor fin de prime etât, parcè che al pierdè la mari che al jere ancjemò di tete, e so pari al tornà a maridâsi, lassant il piçul a sô madreule (muìr di miò puar von), di Ermes clamade avigne (sul model di madrigne) femine spotiche e facile tal petâ. Cussì Ermes al cressè salvadi, ribel e dispietôs fin ai cuindis agns, cuant che il pari lu mandà, parie cui fradis Curzi e Camil, in Toscane, ae cort dai Medici dulà che za al veve residence tant che maiordom dal granduche Cosimo II il barbe Fabrizi di Colorêt.
[cambie] La formazion
A Florence al è stât siet agns tant che donzel di cort: al à insiorât la sô culture e lis sôs manieris, ma nol cjapà in simpatie ni l’ambient cortesan ni i Florentins, che i parevin avârs. Par malintindiments cul barbe si è spostât là di so fradi Zuan Batiste in Gjermanie (1644). Zuan Batiste, colonel de vuardie dal arciduche Leopolt, al siervive il famôs Rodolf, dal ramaç todesc dai Colorêts, che tal esercit dal imperadôr al jere cul grât di maressial. Ermes al jentrà in chel cuarp tant che cjapitani. Tal 1644 par vie di une infezion al restà coçon. Tal 1646 l’imperadôr Ferdinant al ripristinà il titul di baron di Waldsee pal cont Orazi di Colorêt, che si podeve trasmetilu ai dissendents: e chest probabil che al fos stât pes benemerencis dai siei doi fîs: Zuan Batiste e Ermes. La fin de vuere dai Trente Agns e la muart dal pari (1648) tornarin a puartâ i doi fradis in patrie. Ma Zuan Batiste mal sopuartant l’ozi domestic l’an daspò si proferì al esercit venezian impegnât te vuere di Candie. Al fo cjapât e al murì l’an stes (1649) cuntun colp di spingarde. Ermes i jere lât daûr mandât tant che cjapitani a vuardiâ i Turcs a Split in Dalmazie. Là al ste almancul fin al 1656, ma cun interuzions, stant che de corispondence cul cusin Cîr di Pers al risulte che tal ‘51 al jere a fâ Carnavâl a Florence e po, tal Mai, al jere malât a Vicence; e po, tal Avost dal 1654, al jere une altre volte a Split. Al bandonà par simpri la milizie tra il ‘56 e il ‘58, e al tornà a cjase sustât, che al mandave in chel paîs i regnants e lis lôr picis di fâ vueris:
Che a si rompin lu cjâf tant diaul che a vuelin, ch’jo no vuei a fâ maçâ par lôr.
[cambie] Il bon ritîr di Guricize
In tal 1663 al va a stâ in te so vile a Guricize, dongje di Codroip, che al veve fât comedâ e indulà al mûr tal 1692.
Guricize e deventà la sô dimore preferide. Al puartà li ancje une sô amante, Madalene Salvadori di Colorêt, che e jere in relazion cun lui ancjemò prin di partî pes impresis militârs. La concuiste di cheste femine e jere stade dificile: intai viers dal Colorêt no je mai nomenade cul so non vêr, ma si pant dute la so passion cpar jê. No jere di cundizion pâr a la sô e prest parincj e amîs a i jerin daprûf par cirî di crevâ chel so leam, cridantji di volê sierâ in maniere tant vergognose une cariere che e podeve sei une vore lusurose.
[cambie] Vot mês a Viene
Ermes, daspò di cualchi resistence e tant cuintri voie, al finì par cedi e al partì par Viene ai prins dal 1659: li, stant che al jere za cognossût dal imperadôr Leopolt I - par vie che al veve za servît inte sô vuardie cuant che lui al jere ancjemò arciduche - lu àn acetât tant che zentilom di palaç. Ma nol resistè che pôcs mês: ae fin dal stes an al jere za tornât a Guriç. La vite dal cortesan i jere someade di no podêle sopuartâ. Dongje de sô antipatie naturâl pes cerimoniis di cort e pe gravitât professionâl pretindude de etichete, lu brusave la passion pe femine bandonade e lu urtave la mâl degnance che cun chê lu tratavin chei altris cortesans. Ai voi dai zentiloms de cort imperiâl lui nol jere che un voltegabane gaiarin, cence principis politics ni morâi, che al jere passât de vuardie arciducâl aes coracis de Serenissime, nemie secolâr dal Imperi: figure che no jere rare tra i Talians dal Sîscent, ma che ciert no jere nancje simpatiche tra i fedei de cort di Viene.
[cambie] Di gnûf a Guricize
Cussì, a cuarantesiet agns, Ermes ‘cavalîr des clâfs di aur’ al tornave ae sô vite inte vile di Guricize. La sô amante, intant di chê sô assence curte, i veve fat un fi, Alessandri (Lui 1659), e dôs fiis i fasè plui indenant: Ane Marie tal Lui dal ‘60 e Catarine ae fin di Avost dal ‘63: che no rivarin a vivi. Daspò di chescj events si pierdin lis olmis di cheste femine e al è pussibil che e fos muarte, stant che il cont al passà a tancj altris amôrs, cjapant sù cence vê nissun riviel damis e siervis. La sô cjase a Guriç e deventà ancje un côf di nobii che se gjoldevin, une sorte di cunvinticule, dulà che lui al recitave lis sôs composizions furlanis scolaçadis, e altris a bebeavin lis lôr imitazions petrarcjeschis; e dut al finive in fraie.
[cambie] La vite publiche
Al jere nobil indotât di ‘vôs’ tal Parlament de Patrie: al ve in fats il titul si Sergjent Maiôr des Cernidis, plui formâl che altri, al fasè presince plui voltis aes sentadis dal Parlament par cont dai nobii consuarts di Colorêt e Mels o pai Ruvigne; al fo ‘deputât de Patrie’ plui voltis e oratôr a Vignesie par implorâ cualchi riduzion di tribûts; tal 1676 al fo ancje tra chei che a vevin la incariche di ripartî lis impuestis. Par chestis carichis al ostentave spreç:
...mandi a fâsi scuarâ ju ratadôrs, ju depuâts e cjapituladôrs e ancje lu Magnific Parlament.
[cambie] Om di divertiments
Ni dal rest al veve voie di sprivâsi dai divertiments e des cunvignis li di amîs di citât: al partecipà ai carnevâi venezians, al frecuentà il teatri di Udin, al fasè dispès visite al amì Antoni di Rabate a Gurize e ai parincj di Colorêt. E, tra tancj amôrs facilons, si intopà ancje lui intune vere passion profonde, aromai madûr, che no jere ricambiade, par chê dame udinese restade scognossude e che lui al plate sot il non di Polimie. Al ve ancje, che al jere sui sessante, une femine, di vincjecuatri, Julie di Savorgnan che, daûr che al somee, lui nol amà, che no i fo fedêl e che di jê nol ve fîs.
[cambie] Un passetimp di nature matarane
Lis poesiis furlanis dal Colorêt a son un spieli di une vite plene di contrascj. Lui al ve une vene ferbinte e une fantasie plene di inventive e al fo ancje il prin a dânus une produzion di cuantitât: uns dusinte poesiis e altri par un totâl di un doi mil pagjinis. Ma al fo ancje tra chei che a cjaparin mancul sul seri chê ativitât: la sô ispirazion e fo daur a estro e a sbrocs dai siei umôrs passionâi; e massime al scrivè par fâ ridi i amîs: sancîr fin a sei sbocjât. La ricercje dal comic lu mene dispès intal grotesc, cuasi mai tal umoristic; e e scjafoie ogni altre preocupazion. Al à un vocabolari siôr e rût, une sigurece morfologjiche limpie, une frescjece di frase sclete e di costruzion. No si fâs scrupul di inturgulâ il so scrivi cun talianisims slavrâts, cun ategjaments leteraris di mode, cun riclams mitologjics fur strop, cun zîrs inutii di peraulis, cun metaforis fruiadis e concetuts strucâts: sodisfat di finî simpri tal mateç. Lis sôs pussibilitâts strassadis a si pandin tant che salustris in ogni composizion cuntune fuarte fuarce espressive ma no si sostegnin in mût di salvâ par intîr un so test poetic.
La cure de forme e la fadie de lime no lis cognòs tant che i scjampin viers falôs te metriche e tes rimis; la sielte de peraule masse dispès no va di là de ricercje di un efiet comic cualsisei. L’intindiment satiric lu cîr cun man pesante e cun espressions di place; chel morâl si lu torne a pescjâ fûr tal palût dai mûts di dî comuns tra carnavâl e vinars sant. A si sint chê vene di malcontent, chê smare, chel riviel gjeneric e indeterminât che al va de invetive e cjapade pal cûl, chel marum di om che al è ret inte sô fonde, ma che nol è bon di indreçâsi, simpri insodisfat e sustât de sô esistence falide. Lis poesiis dal cont Ermes a verin tante fortune e difusion tra la int cence pinsîrs dal so secul e di chel sucessîf, che no amave sgarfâ sot de lôr ligriositât aparente; si moltiplicarin manuscritis cuasi clandestinis, racueltis plui o mancul bondantis parcè che par un bon secul nissun al ve il fiât di stampâlis. Fintremai l’imperadôr Leopolt I si la gjoldeve a leilis. E parie cun la fortune des sôs poesiis si slargjà ancje la idee, che e je ancjemò comune, che la poesie furlane no puedi jessi altri che un passetimp di nature matarane o sarcastiche, cuinçade magari ancje di maliziis, di sens doplis e di sclete trivialitât.
[cambie] Ermes in musiche
Il cjantautôr furlan Lino Straulino intal 1997 al à publicât un disc, Lino cjante Ermes cui tescj cjapâts da lis sô poesiis. Si trate di vot tocs, su etichete Nota, cjantadis e compagnadis a la ghitare dal artist di Sudri. Reste te oramai bondante produzion di Straulino une da lis robis plui bielis.